Tarybos reglamentas (EB) Nr. 1259/96
1996 m. birželio 25 d.
iš dalies keičiantis Reglamentą (EEB) Nr. 1883/78, išdėstantį bendrąsias taisykles dėl intervencijoms skirto Europos žemės ūkio orientavimo ir garantijų fondo Garantijų skyriaus finansavimo
EUROPOS SĄJUNGOS TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo [1], ypač į jo 3 straipsnio 2 dalį,
atsižvelgdama į Komisijos pasiūlymą,
pasikonsultavusi su Fondo (EŽŪOGF) komitetu,
kadangi intervencinėms operacijoms, kurioms rinkos organizavimo taisyklėmis nebuvo nustatyta suma už vienetą, Reglamentu (EEB) Nr. 1883/78 [2] yra nustatytos pagrindinės Bendrijos finansavimo taisyklės, ypač dėl finansuotinų sumų nustatymo metodo, dėl išlaidų, susidariusių mobilizuojant intervenciniam supirkimui reikalingus fondus, finansavimo, dėl atsargų, perkeltinų iš vienų metų į kitus, įvertinimo ir dėl išlaidų, susidariusių vykdant fizines saugojimo operacijas, finansavimo;
kadangi Reglamento (EEB) Nr. 1883/78 5 straipsnis numato, kad valstybių narių mokėtinas palūkanas, susidarančias mobilizuojant viešam intervenciniam supirkimui naudojamus fondus, turi finansuoti Bendrija, taikydama vienodą palūkanų normą;
kadangi, gali būti, kad kurioje nors valstybėje narėje viešam intervenciniam supirkimui skirtų žemės ūkio produktų supirkimas gali būti finansuojamas tik taikant tokias palūkanų normas, kurios yra žymiai didesnės už nustatytą vienodą palūkanų normą;
kadangi tokiais atvejais reikėtų numatyti korekcinį mechanizmą, skirtą kompensuoti dalį skirtumo tarp labai didelių valstybės narės mokamų palūkanų ir vienodos palūkanų normos, tačiau paliekant valstybei narei atsakomybę už skirtumo dalį, tokiu būdu skatinant ją ieškoti pigiausio finansavimo būdo;
kadangi tuo tikslu Tarybos reglamentu (EEB) Nr. 1571/93 [3] Reglamento (EEB) Nr. 1883/78 5 straipsnyje trejų metų laikotarpiui įvestas mechanizmas funkcionuoja patenkinamai, tačiau kadangi ši nuostata neteko galios 1995 finansinių metų pabaigoje;
kadangi esminiai finansavimo išlaidų skirtumai, pastebėti 1993 metais ir tapę minėto mechanizmo įvedimo priežastimi, neišnyko; kadangi dėl šios priežasties mechanizmo taikymo laiką būtų naudinga pratęsti,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1883/78 5 straipsnio trečioji pastraipa pakeičiama taip:
"Nepaisant pirmosios straipsnio dalies, jei valstybės narės mokama palūkanų norma yra daugiau nei du kartus didesnė už vienodą palūkanų normą, Komisija, 1996 finansiniais metais finansuodama tokios valstybės narės išlaidas palūkanoms, gali taikyti vienodą palūkanų normą ir skirtumą tarp dukart už ją didesnės normos bei faktinės valstybės narės mokamos palūkanų normos."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas išlaidoms, patirtoms nuo 1995 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1996 m. birželio 25 d.